સામાન્ય રીતે ઓફિસથી આવ્યા બાદ આપણે કપડાં તો બદલી જ દઇએ છીએ. ઘરમાં એકદમ આરામદાયક કપડાં પહેરીને ફરો અને ઘરમાં આરામથી રહેવાની આઝાદીને માણો. એકદમ સરળ અને પહેલો ઉપાય. જો કે આ તો સામાન્ય વાત છે. પણ આ કર્યા બાદ ઘરમાં છીએ એ અહેસાસ સાથે પોતાની જાતને ફોન અને અન્ય મીડીયમથી દૂર રાખો. દરેક વ્યક્તિ જે નોકરી કરે છે. એ નોકરીએથી આવીને ઘરે પણ નોકરી જ કરતા હોય છે. ફોન પર ડીલ, કમ્પ્યૂટર પર પેપર વર્ક, વોઇસ મેઇલ મેસેજીસના જવાબ આપવા, વગેરે વગેરે. પણ ઘરના ઉંબરાની અંદર પ્રવેશો એટલે ઓફિસને બહાર મૂકીને આવવાની નીતિ અપનાવશો, તો ઘણો બધો સ્ટ્રેસ આમ જ ઓછો થઇ જશે. જો કે આવી વાત સામે લોકો પાસે અન્ય બહાનાં હોય જ છે કામનું શું. ચાલો, માની લઇએ કે ઘરે પણ ઓફિસનુ કામ કરવું જ પડે એમ છે. તો તમે એટલિસ્ટ એટલું તો કરી જ શકો કે થોડાક કલાકો માટે આ બધાથી દૂર રહી શકો. એટલે ઘરમાં હોવ ત્યારે એ સમય માત્ર તમારો પર્સનલ હોવો જોઇએ. થોડો સમય પોતાની જાતને આપી તો જુઓ. તો આ થયો આપનો બીજો ઉપાય. હવે ત્રીજો ઉપાય, થોડું મેડિટેશન અથવા યોગા પણ કરી શકો. યોગ અને મેડિટેશનને આધ્યાત્મિતા સાથે જોડવું યોગ્ય નથી. મેડિટેશન એ માઇન્ડને સેટ કરે એ વિચારને વળગીને મેડિટેશન કરશો તો સમજી શકાશે કે સિમ્પલ ડીપ બ્રીધિંગ અને થોડું સામાન્ય મેડિટેશન કરવાથી મગજ શાંત થાય છે. જેનાથી માણસ આધ્યાત્મિક નથી થતો પણ વધુ ફ્રેશ રહી શકે છે. આ સિવાય તમે કોઇ પુસ્તક પણ વાંચી શકો છો. ઘરના ખૂણામાં આરામથી બેસીને કલ્પનાઓની સફર કરવાનો આનંદ પણ દિવસભરનો થાક ઉતારી દેશે. માનસિક શ્રમ કરતાં પણ જો શારિરીક શ્રમ વધુ હોય અને શરીરનો થાક જ તમને બધે અવરોધક બનતો હોય તો તેના માટે તમે સરસ મજાની બાથ લઇ શકો છો ગરમ પાણીથી નહાઇ લેવાથી આખા દિવસ કરેલા શ્રમનો થાક ઉતરી જાય છે. અને જો સાથે અરોમા થેરેપી વાપરીએ તો સોને પે સુહાગા. ગરમ પાણીમાં બે ટીપાં લવેન્ડર ઓઇલ નાખીને નહાવાથી ફીલિંગ ફ્રેશ ફેક્ટર વધી જશે.